CELEX: 52014PC0728
Language: mt
Date: 2014-12-11
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda tal-Protokoll 4 tal-Ftehim ŻEE dwar ir-regoli ta’ oriġini (It-Tkabbir tal-Kroazja)

|
			
		
		
		52014PC0728
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda tal-Protokoll 4 tal-Ftehim ŻEE dwar ir-regoli ta’ oriġini (It-Tkabbir tal-Kroazja) /* COM/2014/0728 final - 2014/0349 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Sabiex jiġu żgurati
ċ-ċertezza tad-dritt u l-omoġeneità meħtieġa tas-Suq
Intern, il-Kumitat Konġunt taż-ŻEE għandu jintegra
l-leġiżlazzjoni kollha rilevanti tal-UE fil-Ftehim ŻEE mill-aktar
fis possibbli wara l-adozzjoni tiegħu. 
F’dan il-kuntest, huwa meħtieġ li
jiġi emendat il-Protokoll 4 tal-Ftehim ŻEE dwar ir-regoli ta’
oriġini
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-abbozz tad-Deċiżjoni tal-Kumitat
Konġunt taż-ŻEE (anness mad-Deċiżjoni proposta
tal-Kunsill) għandu l-għan li jemenda l-Protokoll 4 tal-Ftehim
ŻEE dwar ir-regoli ta’ oriġini sabiex jindika li r-Repubblika
tal-Kroazja saret parti mill-Ftehim ŻEE. Il-Ftehim dwar it-Tkabbir
taż-ŻEE ġie ffirmat fil-11 ta’ April 2014 u beda
japplika fuq bażi proviżorja mit-12 ta’ April 2014. 
Ċerti arranġamenti tranżitorji
rigward l-applikazzjoni tar-regoli ta’ oriġini wara l-applikazzjoni
proviżorja tal-Ftehim dwar it-Tkabbir taż-ŻEE jeħtieġ
li jiġu indikati fil-Ftehim taż-ŻEE.
3.           L-ELEMENTI
ĠURIDIĊI TAL-PROPOSTA
L-Artikolu 1(3) tar-Regolament
tal-Kunsill (KE) Nru 2894/94 dwar l-arranġamenti
għall-implimentazzjoni tal-Ftehim taż-ŻEE jipprevedi li, fuq
proposta tal-Kummissjoni, il-Kunsill jistabbilixxi l-pożizzjoni li
għandha tiġi adottata f'isem l-Unjoni dwar Deċiżjonijiet
bħal dawn. 
Il-Kummissjoni tressaq l-Abbozz
tad-Deċiżjoni tal-Kumitat Konġunt taż-ŻEE
għall-adozzjoni mill-Kunsill bħala l-pożizzjoni tal-Unjoni.
Il-Kummissjoni tittama li tkun fil-qagħda li tippreżentah fil-Kumitat
Konġunt taż-ŻEE mill-aktar fis possibbli.
2014/0349 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea,
fil-Kumitat Konġunt taż-ŻEE rigward emenda tal-Protokoll 4
tal-Ftehim ŻEE dwar ir-regoli ta’ oriġini
(It-Tkabbir tal-Kroazja)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 207
flimkien mal-Artikolu 218(9) tiegħu,
Wara li kkunsidra r-Regolament tal-Kunsill
(KE) Nru 2894/94 tat-28 ta' Novembru 1994 dwar
l-arranġamenti għall-implimentazzjoni tal-Ftehim dwar
iż-Żona Ekonomika Ewropea[1],
u b'mod partikolari l-Artikolu 1(3) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-Ftehim dwar
iż-Żona Ekonomika Ewropea[2]
("il-Ftehim ŻEE") daħal fis-seħħ
fl-1 ta' Jannar 1994.
(2)       Skont l-Artikolu 98
tal-Ftehim ŻEE, il-Kumitat Konġunt taż-ŻEE jista’
jiddeċiedi li jemenda, fost l-oħrajn, il-Protokoll 4 tal-Ftehim
ŻEE ("il-Protokoll 4").
(3)       Il-Protokoll 4 fih
dispożizzjonijiet u arranġamenti dwar ir-regoli ta’ oriġini.
(4)       Ċerti arranġamenti
tranżitorji rigward l-applikazzjoni tar-regoli ta’ oriġini wara
l-applikazzjoni proviżorja tal-Ftehim dwar it-Tkabbir taż-ŻEE
jeħtieġ li jiġu indikati fil-Ftehim taż-ŻEE.
(5)       Għalhekk,
il-Protokoll 4 għandu jiġi emendat skont dan.
(6)       Il-pożizzjoni tal-Unjoni
fil-Kumitat Konġunt taż-ŻEE għandha tkun ibbażata fuq
l-abbozz ta’ Deċiżjoni mehmuż.
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata, f’isem l-Unjoni Ewropea, fil-Kumitat Konġunt taż-ŻEE
dwar l-emenda proposta għall-Protokoll 4 tal-Ftehim ŻEE,
dwar ir-regoli ta' oriġini, tkun ibbażata fuq l-abbozz ta'
Deċiżjoni tal-Kumitat Konġunt taż-ŻEE mehmuż
ma’ din id-Deċiżjoni.
Artikolu 2
Din id-Deċiżjoni tidħol
fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 305, 30.11.1994, p. 6.
[2]               ĠU L 1, 3.1.1994, p. 3. 
ANNESS
DEĊIŻJONI TAL-KUMITAT KONĠUNT TAŻ-ŻEE
Nru.../2014
li temenda l-Protokoll 4 (regoli ta' oriġini) tal-Ftehim ŻEE
IL-KUMITAT KONĠUNT
TAŻ-ŻEE,
Wara li kkunsidra l-Ftehim dwar
iż-Żona Ekonomika Ewropea (“il-Ftehim ŻEE”), u b’mod partikolari
l-Artikolu 98 tiegħu,
Billi:
(1)              
Il-Protokoll 4 tal-Ftehim ŻEE
jikkonċerna r-regoli ta’ oriġini.
(2)              
Ir-Repubblika tal-Kroazja daħlet fl-Unjoni
Ewropea fl-1 ta' Lulju 2013.
(3)              
Wara li ntemmu b’suċċess in-negozjati
għat-tkabbir tal-Unjoni Ewropea, ir-Repubblika tal-Kroazja ressqet
applikazzjoni sabiex issir parti għall-Ftehim ŻEE.
(4)              
Il-Ftehim dwar il-parteċipazzjoni
tar-Repubblika tal-Kroazja fiż-Żona Ekonomika Ewropea (“il-Ftehim
dwar it-Tkabbir taż-ŻEE”) ġie inizjalat
fl-20 ta’ Diċembru 2013.
(5)              
Il-Ftehim dwar it-Tkabbir taż-ŻEE ġie
ffirmat fil-11 ta’ April 2014 u beda japplika fuq bażi
proviżorja mit-12 ta’ April 2014. 
(6)              
Ċerti arranġamenti tranżitorji
rigward l-applikazzjoni tar-regoli ta’ oriġini wara l-applikazzjoni
proviżorja tal-Ftehim dwar it-Tkabbir taż-ŻEE jeħtieġ
li jiġu riflessi fil-Ftehim taż-ŻEE.
ADOTTA DIN ID-DEĊIŻJONI: 
Artikolu 1
Il-Protokoll 4
tal-Ftehim ŻEE huwa emendat kif stipulat fl-Anness ta' din
id-Deċiżjoni.
Artikolu 2 
Din id-Deċiżjoni tidħol
fis-seħħ fil-[…], bil-kundizzjoni li n-notifiki kollha skont l-Artikolu 103(1)
tal-Ftehim ŻEE ikunu saru lill-Kumitat Konġunt taż-ŻEE[1].
Hija tibda tapplika
mill-1 ta’ Lulju 2013.
Artikolu 3
Din id-Deċiżjoni tiġi
ppubblikata fit-Taqsima taż-ŻEE u fis-Suppliment taż-ŻEE
ta' Il-Ġurnal Uffiċjali tal-Unjoni Ewropea.
Magħmul fi Brussell, […].
Għall-Kumitat Konġunt taż-ŻEE
Il-President
[…]

Is-Segretarji
għall-Kumitat Konġunt taż-ŻEE
[…]
ANNESS
għad-Deċiżjoni
tal-Kumitat Konġunt taż-ŻEE
Nru […]
Fil-Protokoll 4
tal-Ftehim ŻEE, dan li ġej huwa miżjud wara l-Artikolu 40:
"Artikolu 41
Arranġamenti tranżitorji dwar
l-adeżjoni tar-Repubblika tal-Kroazja mal-Unjoni Ewropea 
1.         Il-prova tal-oriġini
maħruġa kif xieraq minn Stat tal-EFTA jew mir-Repubblika tal-Kroazja
jew magħmula fil-qafas ta’ ftehim preferenzjali applikat bejn l-Istati
tal-EFTA u r-Repubblika tal-Kroazja tiġi kkunsidrata bħala prova
tal-oriġini preferenzjali taż-ŻEE, sakemm:
(a)        il-prova tal-oriġini u
d-dokumenti tat-trasport inħarġu jew ġew magħmula mhux
aktar tard mill-jum ta’ qabel id-data tal-adeżjoni tar-Repubblika
tal-Kroazja mal-Unjoni Ewropea; kif ukoll
(b)        il-prova tal-oriġini tiġi
ppreżentata lill-awtoritajiet doganali matul il-perjodu ta’ erba’ xhur
mid-data tal-adeżjoni tar-Repubblika tal-Kroazja mal-Unjoni Ewropea.
Fejn oġġetti jkunu ddikjarati
għall-importazzjoni minn Stat tal-EFTA jew ir-Repubblika tal-Kroazja,
rispettivament, fir-Repubblika tal-Kroazja jew Stat tal-EFTA qabel id-data
tal-adeżjoni tar-Repubblika tal-Kroazja mal-Unjoni Ewropea, skont
ftehimiet preferenzjali applikati bejn Stat tal-EFTA u r-Repubblika tal-Kroazja
f’dak iż-żmien, il-prova tal-oriġini maħruġa
retrospettivament skont dawn il-ftehimiet tista’ wkoll tiġi
aċċettata fl-Istati tal-EFTA jew ir-Repubblika tal-Kroazja bil-kundizzjoni
li din tiġi ppreżentata lill-awtoritajiet doganali matul il-perjodu
ta’ erba’ xhur mid-data tal-adeżjoni tar-Repubblika tal-Kroazja mal-Unjoni
Ewropea.
2.         L-Istati tal-EFTA, min-naħa
waħda, u r-Repubblika tal-Kroazja, min-naħa l-oħra, huma
awtorizzati jżommu l-awtorizzazzjonijiet li permezz tagħhom
ingħataw l-istat ta’ “esportaturi approvati” fil-qafas ta’ ftehimiet
konklużi bejn l-Istati tal-EFTA, min-naħa waħda, u r-Repubblika
tal-Kroazja, min-naħa l-oħra, bil-kundizzjoni li l-esportaturi
approvati japplikaw ir-regoli ta’ oriġini ta' dan il-Protokoll.
L-Istati tal-EFTA, min-naħa waħda, u
l-Kroazja, min-naħa l-oħra, għandhom, sa mhux aktar tard minn
sena wara d-data tal-adeżjoni tar-Repubblika tal-Kroazja mal-Unjoni
Ewropea, iqisu l-ħtieġa li dawn l-awtorizzazzjonijiet jiġu
sostitwiti b’awtorizzazzjonijiet ġodda maħruġa skont dan
il-Protokoll.
3.         Talbiet għal verifika
sussegwenti tal-prova tal-oriġini maħruġa jew magħmula
skont il-ftehimiet preferenzjali msemmija fil-paragrafi 1 u 2 jiġu
aċċettati mill-awtoritajiet doganali kompetenti tal-Istati tal-EFTA u
tar-Repubblika tal-Kroazja għal perjodu ta' tliet snin wara
l-ħruġ jew it-tfassil tal-prova tal-oriġini kkonċernata u
jistgħu isiru minn dawk l-awtoritajiet għal perjodu ta' tliet snin
wara l-aċċettazzjoni tal-prova tal-oriġini ppreżentata lil
dawk l-awtoritajiet b'appoġġ għal dikjarazzjoni ta'
importazzjoni.
4.         Id-dispożizzjonijiet
tal-Ftehim jistgħu jiġu applikati għal oġġetti
esportati kemm mir-Repubblika tal-Kroazja għall-Istati tal-EFTA kif ukoll
mill-Istati tal-EFTA għar-Repubblika tal-Kroazja, li jkunu konformi
mad-dispożizzjonijiet ta' dan il-Protokoll u li fid-data tal-adeżjoni
tar-Repubblika tal-Kroazja mal-Unjoni Ewropea jew ikunu fi tranżitu jew
f'ħażna temporanja f'maħżen tad-dwana jew f'żona
libera fi Stat tal-EFTA jew fir-Repubblika tal-Kroazja.
5.         F’każijiet imsemmija
fil-paragrafu 4 jista’ jingħata trattament preferenzjali,
soġġett għas-sottomissjoni lill-awtoritajiet doganali
tal-pajjiż importatur, fi żmien erba’ xhur mid-data tal-adeżjoni
tar-Repubblika tal-Kroazja mal-Unjoni Ewropea, ta' prova tal-oriġini
maħruġa retrospettivament mill-awtoritajiet doganali tal-pajjiż
esportatur.
___
[1]               [L-ebda rekwiżit kostituzzjonali ma huwa indikat]
[Ir-rekwiżiti kostituzzjonali huma indikati.]